آرازین شۇمالیدا (آذربایجان جۇمهۇریّتی ایله داغیستان سرحدّینده یئرلشن دربنده قدر ) هیجری ۳-جۇ عصره قدر بعضاً آذربایجاندان آیری بیر منطقه حساب اوْلۇنۇردۇ؛ لاکین بابک خۇرّمدینین عۇصیانی یاتیریلدیقدان و عبّاسی خلافتی‌نین آرازین شۇمالیندا و جنۇبۇندا تام حؤکمرانلیغیندان سونرا، آران اینضیباطی جهتدن آذربایجانا تابع اوْلدۇ. ایسلام دؤورۇنده آرانین و بعضاً ارمنیّه‌نین آذربایجاندان اینضیباطی آسیلیلیغینا باخمایاراق، سلجۇقلۇلار سۇلاله‌سی یارانانا قدر آراز چایی هله‌ده آذربایجانین شۇمال سرحدّی حساب اوْلۇنۇردۇ؛ آمّا سلجۇقلۇلارین کؤچمه‌سی و منطقه‌یه تام حؤکمرانلیقلاریندان سونرا آرازین شۇمالی و جنۇبۇ، دیل، دین، مدنیّت و مۆعَیّن درجه‌ده سیاسی باخیمدان بیرلشدی. محض بۇ واختدان واسیلی بارتوْلدا گؤره: «آران درحال آذربایجانا قوْشۇلدۇ»؛ اۇ درجه‌ده کی، آذربایجان آدی آران آدینا کؤلگه سالمیش، یازیلاردا قاراباغ و شیروانلا یاناشی نادیر حاللاردا آران آدی ایشلنمیشدیر (مثلاً، «آران قاراباغی» عوضینه «آذربایجان قاراباغی»نین گئنیش یاییلماسی). بو باخیمدان زندلر دؤورونه عایید بعضی منبع‌لر آراز چایی‌نین «آذربایجانین اوْرتاسیندان» آخماسی و قاجار دؤورونه عایید بعضی منبع‌لرده «آذربایجانین اون‌یئددی شهری»نین ایراندان آیریلماسی قئید ائدیلمیشدیر.